b'\n_START_ARTICLE_\nJohn Ivanu\xc5\xa1\n_START_SECTION_\n\xc5\xbdivljenje in delo\n_START_PARAGRAPH_\nPrvo glasbeno vzgojo je dobil v doma\xc4\x8dem okolju, potem se je na Ptuju u\xc4\x8dil igranja na violino in rog ter petje. Voja\xc5\xa1ki rok je slu\xc5\xbeil v Pulju, kjer je igral v voja\xc5\xa1kem pihalnem orkestru, kateremu je bil kapelnik Franz Leh\xc3\xa1r. Po voja\xc5\xa1\xc4\x8dini je do 1902 igral na Dunaju v Leh\xc3\xa1rjevem komornem orkestru. Po prihodu v ZDA se je v\xc4\x8dlanil v strokovno zdru\xc5\xbeenje godbenikov. V La Sallu (Illinois) je igral v gledali\xc5\xa1kem orkestru in vodil slovenski pihalni orkester. Od 1906 je v Minnesoti in Ju\xc5\xbeni Dakoti vodil koncertne, gledali\xc5\xa1ke, plesne in pihalne orkestre, postal je \xc4\x8dlan glasbene fakultete kolegija v Redfieldu (Ju\xc5\xbena Dakota). Leta 1919 se je preselil v Cleveland, kjer je postal zborovodja pevskega zbora Zarja in dirigent pihalnega orkestra Bled. Leta 1928 je uglasbil Pre\xc5\xa1ernovo Turja\xc5\xa1ko Rozamundo, za katero mu je libreto napisala \xc5\xbeena Mary. Pod njegovim vodstvom je zbor Zarja uprizoril ve\xc4\x8d oper in operet, med drugimi tudi Urh, grof celjski Viktorja Parme, Gorenjski slav\xc4\x8dek Antona Foersterja, Poljub Bed\xc5\x99icha Smetane, Trubadur Giuseppe Verdija in druge. Leta 1940 je prenehal sodelovati z zborom, zapustil pa mu je bogato dedi\xc5\xa1\xc4\x8dino.'